b'\n_START_ARTICLE_\nAlmindelig hvidtj\xc3\xb8rn\n_START_SECTION_\nBeskrivelse\n_START_PARAGRAPH_\nAlmindelig Hvidtj\xc3\xb8rn er en stor, l\xc3\xb8vf\xc3\xa6ldende busk med en stiv og t\xc3\xa6t v\xc3\xa6kst. Den har ofte flere stammer fra grunden. Barken er f\xc3\xb8rst r\xc3\xb8dbrun og n\xc3\xa6sten h\xc3\xa5rl\xc3\xb8s. Senere bliver den gr\xc3\xa5gr\xc3\xb8n og kan skifte videre til gulgr\xc3\xa5. Gamle grene er gr\xc3\xa5 og opspr\xc3\xa6kkende. Busken b\xc3\xa6rer talrige stive grentorne p\xc3\xa5 de ikke-blomstrende skud. Knopperne er spredte, runde og r\xc3\xb8dbrune. Bladene er omvendt \xc3\xa6gformede med tre lapper p\xc3\xa5 den yderste tredjedel . Oversiden er blank og m\xc3\xb8rkegr\xc3\xb8n, mens undersiden er gr\xc3\xa5gr\xc3\xb8n._NEWLINE_Blomstringen sker i maj-juni, og blomsterne sidder i halvsk\xc3\xa6rme p\xc3\xa5 knudrede dv\xc3\xa6rgskud. De er hvide (se dog nedenfor under sorter) og lugter stramt. Frugterne er r\xc3\xb8de b\xc3\xa6r\xc3\xa6bler med to-tre kerner (sten), som spirer villigt._NEWLINE_Rodnettet best\xc3\xa5r af grove, kun lidt forgrenede hovedr\xc3\xb8dder, som n\xc3\xa5r langt ned og vidt ud. Finr\xc3\xb8dderne ligger lige under overfladen. Sorterne er podet p\xc3\xa5 grundstamme af Engriflet Hvidtj\xc3\xb8rn, og de har alts\xc3\xa5 dens rodnet._NEWLINE_H\xc3\xb8jde x bredde og \xc3\xa5rlig tilv\xc3\xa6kst: 4 x 6 m (20 x 25 cm/\xc3\xa5r). M\xc3\xa5lene kan anvendes ved udplantning.\n_START_SECTION_\nVoksested\n_START_PARAGRAPH_\nAlmindelig Hvidtj\xc3\xb8rn vokser som underskov i lyse l\xc3\xb8vskove, som skovbryn eller som krat og overdrev i det meste af Europa, herunder ogs\xc3\xa5 Danmark, hvor den er almindelig i st\xc3\xb8rstedelen af landet (sj\xc3\xa6lden i Vestjylland).\n_START_SECTION_\nAnvendelse\n_START_PARAGRAPH_\nAlmindelig hvidtj\xc3\xb8rn t\xc3\xa5ler mindre vind og har lidt st\xc3\xb8rre krav til jordbunden end Engriflet Hvidtj\xc3\xb8rn. Planten t\xc3\xa5ler besk\xc3\xa6ring og er velegnet inde i plantninger. Hjortevildt og harer \xc3\xa6der gerne kviste og skud.'